CELEX: 32014R1016
Language: el
Date: 2014-07-22 00:00:00
Title: Κατ' εξουσιοδότηση κανονισμός (ΕΕ) αριθ. 1016/2014 της Επιτροπής, της 22ας Ιουλίου 2014 , σχετικά με την τροποποίηση του παραρτήματος II του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

27.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 283/23
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1016/2014 ΤΗΣ ΕΠΙΤΡΟΠΉΣ
   της 22ας Ιουλίου 2014
   σχετικά με την τροποποίηση του παραρτήματος II του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (1), και ιδίως το άρθρο 5 παράγραφος 3,
   Εκτιμώντας τα ακόλουθα:
   
               (1)
            
            
               Το άρθρο 4 του κανονισμού (ΕΕ) αριθ. 978/2012 («κανονισμός ΣΓΠ») καθορίζει τα κριτήρια για τη χορήγηση δασμολογικών προτιμήσεων στο πλαίσιο του γενικού καθεστώτος του συστήματος γενικευμένων προτιμήσεων («ΣΓΠ»).
            
         
               (2)
            
            
               Το άρθρο 4 παράγραφος 1 στοιχείο α) του κανονισμού ΣΓΠ ορίζει ότι, αν μια χώρα έχει χαρακτηριστεί από την Παγκόσμια Τράπεζα ως χώρα υψηλού ή μέσου-υψηλού εισοδήματος επί τρία συναπτά έτη, δεν επωφελείται από τις προτιμήσεις του ΣΓΠ. Ωστόσο, σύμφωνα με το άρθρο 4 παράγραφος 3 του κανονισμού ΣΓΠ, το άρθρο 4 παράγραφος 1 στοιχείο α) δεν εφαρμόζεται έως τις 21 Νοεμβρίου 2014 για χώρες που έχουν μονογραφήσει διμερή συμφωνία προτιμησιακής πρόσβασης στην αγορά μέχρι τις 20 Νοεμβρίου 2012.
            
         
               (3)
            
            
               Το άρθρο 4 παράγραφος 1 στοιχείο β) του κανονισμού ΣΓΠ ορίζει ότι μια χώρα που επωφελείται από καθεστώς προτιμησιακής πρόσβασης στην αγορά το οποίο παρέχει τις ίδιες δασμολογικές προτιμήσεις με το ΣΓΠ, ή και καλύτερες από αυτό, για το σύνολο ουσιαστικά των εμπορικών συναλλαγών δεν θα πρέπει να απολαύει προτιμήσεων ΣΓΠ.
            
         
               (4)
            
            
               Ο κατάλογος των δικαιούχων χωρών του γενικού ΣΓΠ παρατίθεται στο παράρτημα II του κανονισμού ΣΓΠ. Το άρθρο 5 του κανονισμού ΣΓΠ ορίζει ότι το παράρτημα II πρέπει να αναθεωρείται πριν από την 1η Ιανουαρίου κάθε έτους, ώστε να αντανακλά τις μεταβολές σε σχέση με τα κριτήρια που καθορίζονται στο άρθρο 4. Επιπλέον, παρέχει στις δικαιούχους χώρες του ΣΓΠ και στους οικονομικούς φορείς επαρκή χρόνο για μεθοδική προσαρμογή στο αναθεωρημένο καθεστώς ΣΓΠ της χώρας. Ως εκ τούτου, το καθεστώς του ΣΓΠ πρέπει να συνεχιστεί, για μια περίοδο ενός έτους από την ημερομηνία έναρξης ισχύος της μεταβολής του καθεστώτος μιας χώρας βάσει του άρθρου 4 παράγραφος 1 στοιχείο α).
            
         
               (5)
            
            
               Σύμφωνα με τον κανονισμό (ΕΕ) αριθ. 1528/2007 του Συμβουλίου (2), η Δημοκρατία της Μποτσουάνας («Μποτσουάνα»), η Δημοκρατία του Καμερούν («Καμερούν»), η Δημοκρατία της Ακτής Ελεφαντοστού («Ακτή Ελεφαντοστού»), η Δημοκρατία των Νήσων Φίτζι («Φίτζι»), η Δημοκρατία της Γκάνας («Γκάνα»), η Δημοκρατία της Κένυας («Κένυα»), η Δημοκρατία της Ναμίμπια («Ναμίμπια») και το Βασίλειο της Σουαζιλάνδης («Σουαζιλάνδη»), μεταξύ άλλων, επωφελούνται από ένα καθεστώς προτιμησιακής πρόσβασης στην αγορά το οποίο παρέχει το ίδιο ή καλύτερο επίπεδο δασμολογικών προτιμήσεων από το ΣΓΠ. Σύμφωνα με το άρθρο 4 παράγραφος 1 στοιχείο β) του κανονισμού ΣΓΠ, οι εν λόγω χώρες δεν περιλήφθηκαν στο παράρτημα II δεδομένου ότι επωφελούνταν ήδη από μια τέτοια προτιμησιακή πρόσβαση στην αγορά.
            
         
               (6)
            
            
               Οι προαναφερθείσες χώρες περιλαμβάνονται στο παράρτημα I του κανονισμού ΣΓΠ, ως επιλέξιμες για το ΣΓΠ χώρες.
            
         
               (7)
            
            
               Σύμφωνα με τον κανονισμό (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου (3), από την 1η Οκτωβρίου 2014, η Μποτσουάνα, το Καμερούν, η Ακτή Ελεφαντοστού, οι Νήσοι Φίτζι, η Γκάνα, η Κένυα, η Ναμίμπια και η Σουαζιλάνδη παύουν να καλύπτονται από το καθεστώς προτιμησιακής πρόσβασης στην αγορά που παρέχεται από τον κανονισμό (ΕΕ) αριθ. 1528/2007. Οι χώρες αυτές είναι επιλέξιμες χώρες του ΣΓΠ, όπως ορίζεται στο άρθρο 2 στοιχείο γ) του κανονισμού ΣΓΠ, και από την 1η Οκτωβρίου 2014 πληρούν τα κριτήρια του άρθρου 4 του κανονισμού ΣΓΠ. Κατά συνέπεια, θα πρέπει να περιληφθούν στο παράρτημα II του κανονισμού ΣΓΠ με εφαρμογή από την 1η Οκτωβρίου 2014.
            
         
               (8)
            
            
               Η Μποτσουάνα και η Ναμίμπια έχουν χαρακτηριστεί από την Παγκόσμια Τράπεζα ως χώρες μέσου-υψηλού εισοδήματος το 2011, το 2012 και το 2013. Ωστόσο, και οι δύο χώρες έχουν μονογραφήσει, αλλά δεν έχουν εφαρμόσει, διμερή συμφωνία προτιμησιακής πρόσβασης στην αγορά της Ένωσης, η οποία παρέχει τις ίδιες δασμολογικές προτιμήσεις με το ΣΓΠ, ή και καλύτερες, για το σύνολο ουσιαστικά των εμπορικών συναλλαγών από τις 20 Νοεμβρίου 2012. Κατά συνέπεια, το άρθρο 4 παράγραφος 1 στοιχείο α) δεν ισχύει για τις εν λόγω δύο χώρες μέχρι τις 21 Νοεμβρίου 2014.
            
         
               (9)
            
            
               Σύμφωνα με το άρθρο 5 παράγραφος 2 στοιχείο α) του κανονισμού ΣΓΠ, η απόφαση διαγραφής μιας δικαιούχου χώρας από τον κατάλογο των δικαιούχων χωρών του ΣΓΠ θα πρέπει να εφαρμόζεται ένα έτος μετά την ημερομηνία έναρξης ισχύος της εν λόγω απόφασης. Ωστόσο, όπως προκύπτει από το άρθρο 4 παράγραφος 3 του κανονισμού ΣΓΠ, η διαγραφή της Μποτσουάνας και της Ναμίμπια δεν μπορεί να ισχύσει πριν από τις 22 Νοεμβρίου 2015. Σύμφωνα με την ετήσια επικαιροποίηση του παραρτήματος II του κανονισμού ΣΓΠ, η διαγραφή της Μποτσουάνας και της Ναμίμπια από το εν λόγω παράρτημα θα πρέπει να ισχύσει από την 1η Ιανουαρίου 2016. Κατά συνέπεια, η Μποτσουάνα και η Ναμίμπια θα πρέπει να περιληφθούν στο παράρτημα II του κανονισμού ΣΓΠ με ισχύ από την 1η Οκτωβρίου 2014 έως τις 31 Δεκεμβρίου 2015,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του κανονισμού (ΕΕ) αριθ. 978/2012
   Το παράρτημα II του κανονισμού (ΕΕ) αριθ. 978/2012 τροποποιείται ως εξής:
   
               α)
            
            
               οι ακόλουθες χώρες και οι αντίστοιχοι αλφαβητικοί κωδικοί προστίθενται στις στήλες Α και Β, αντίστοιχα:
               
                           BW
                        
                        
                           Μποτσουάνα
                        
                     
                           CM
                        
                        
                           Καμερούν
                        
                     
                           CI
                        
                        
                           Ακτή Ελεφαντοστού
                        
                     
                           FJ
                        
                        
                           Φίτζι
                        
                     
                           GH
                        
                        
                           Γκάνα
                        
                     
                           KE
                        
                        
                           Κένυα
                        
                     
                           NA
                        
                        
                           Ναμίμπια
                        
                     
                           SZ
                        
                        
                           Σουαζιλάνδη
                        
                     
         
               β)
            
            
               οι ακόλουθες χώρες και οι αντίστοιχοι αλφαβητικοί κωδικοί διαγράφονται από τις στήλες Α και Β, αντίστοιχα:
               
                           BW
                        
                        
                           Μποτσουάνα
                        
                     
                           NA
                        
                        
                           Ναμίμπια
                        
                     
         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Το άρθρο 1 στοιχείο α) εφαρμόζεται από την 1η Οκτωβρίου 2014.
   Το άρθρο 1 στοιχείο β) εφαρμόζεται από την 1η Ιανουαρίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 303 της 31.10.2012, σ. 1.
   
      (2)  Κανονισμός (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (ΕΕ L 348 της 31.12.2007, σ. 1).
   
      (3)  Κανονισμός (ΕΕ) αριθ. 527/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1528/2007 του Συμβουλίου όσον αφορά την εξαίρεση ορισμένων χωρών από τον κατάλογο των περιφερειών ή των κρατών που έχουν ολοκληρώσει τις διαπραγματεύσεις (ΕΕ L 165 της 18.6.2013, σ. 59).